
V mestách Trnava a Trenčín fungujú nové akreditované poradenské centrá pre obete násilia na ženách a ich deťoch.
Tlačová správa

BRATISLAVA 15. 4. 2017 Mimovládna organizácia Aliancia žien – Cesta späť ukončila realizáciu projektu, ktorého cieľom bolo otvoriť nové akreditované poradenské centrá pre ženy zažívajúce násilie a ich deti (rodovo podmienené násilie) v mestách Trnava a Trenčín. Špeciálne vyškolené poradkyne poskytujú špecializované sociálne, psychologické, ekonomické a právne poradenstvo, a to osobne alebo na krízovej telefónnej linke 0903 519 550. Otvorenie nových poradenských centier je reakciou na kritickú geografickú situáciu dostupnosti špecializovaných služieb pre ženy zažívajúce násilie v Trenčianskom a Trnavskom samosprávnom kraji. Partnermi projektu boli Trenčiansky a Trnavsky samosprávny kraj a miestne Úrady práce, sociálnych vecí a rodiny.
Špecializované poradenské služby novootvorených poradenských centier využilo počas realizácie projektu celkovo 217 žien, ktoré sa stali obeťami násilia zo strany svojho partnera. Poradkyne poskytli ženám a ich deťom, traumatizovaným násilím, pomoc a podporu pri riešení ich situácií v rozsahu 825 hodín. Poradenské centrum v Trnave začalo poskytovať poradenstvo pod záštitou odborného garanta projektu už v októbri roku 2015, pod vlastnou akreditáciou potom od januára roku 2016. Založenie Poradenského centra v Trenčíne sa stretlo s množstvom miestnych problémov  a fakticky spustilo prácu až v apríli roku 2016.
Udržateľnosť projektu je však závislá na ďalšej finančnej podpore, ktorá by mala byť poskytnutá pobočke zo strany samosprávneho kraja alebo mesta. V Trnave sa podarilo naštartovať dobrú spoluprácu založenú na vzájomnej dôvere a podpore s odborom sociálnej pomoci Trnavského samosprávneho kraja. Trenčianska pobočka finančnú ani inú podporu nezískala.
Projekt Aliancie žien – Cesta späť reagoval na geografickú situáciu špecializovaných služieb pre ženy zažívajúce násilie v Trnavskom a Trenčianskom samosprávnom kraji, kde podľa výsledkov monitoringu Inštitútu pre výskum práce a rodiny tieto služby chýbali, resp. neboli dostatočné vzhľadom na kritériá Minimálnych štandardov Rady Európy. Cieľom projektu bolo preto zaviesť v týchto krajoch služby podpory, poradenstva a pomoci pre obete rodovo podmieneného násilia v súlade s týmito štandardami. 
Kontakt:

Veronika Vajdová
0908 973 489
www.alianciazien.sk
Viac informácií o projektu: https://alianciazien.wordpress.com/projekty/vytvorenie-novych-poradenskych-centier/

Štátny rozpočet Slovenskej republiky 
A home must be a safe place for everybody. Domov musí byť bezpečné miesto pre všetkých.
